**Električky Graz série 50 – 55** sú dvojnápravové obojsmerné električky, vyrobené v roku 1911 podnikom Grazer Waggon- & Maschinen-Fabriks-Aktiengesellschaft vorm. Joh. Weitzer v Grazi pre Společnost brněnských pouličních drah elektrických.

Konštrukcia
-----------

Skriňa vozňa mala podobnú konštrukciu ako predtým dodané vozne ev. č. 1 – 41 z rokov 1899 – 1900, bola však podstatne širšia (2 500 mm oproti 2 070 mm u série 1 – 41). Líši sa tiež úplne uzavretými plošinami. Skriňa vozňa teda mala základňu v podobe oceľového roštu a drevenú kostru, vonku oplechovanú. Strecha bola tvorená z drevených paluboviek pokrytých plátnom. Vstupy na plošiny boli zaistené posuvnými dverami. Samotný salón pre cestujúcich bol od plošín oddelený pomocou drevených prepážok s posuvnými dverami. Rovnaká prepážka tiež rozdeľovala salón pre cestujúcich na dve rovnaké časti. V interiéri sa nachádzali priečne lavice s usporiadaním 2+2, nad nimi police na batožinu. Vetranie zaisťovali malé výklopné okienka v hornej časti okenných otvorov. Okná boli pomerne malé, v každej bočnici ich bolo osem. Ďalšou odlišnosťou od predtým dodaných vozňov bol pojazd. Ten nemal klasický podvozok, ale skladal sa zo samostatných náprav. Elektrickú výzbroj dodala firma AEG. Rozjazdový a brzdový odporník sa nachádzal pod podlahou. Kontroléry typu B6-30 mali deväť jazdných stupňov (päť pre sériové a štyri pre paralelné zapojenie motorov) a šesť stupňov elektrodynamickej brzdy. Vozne boli ako jediné v Brne vybavené tlakovzdušnú priebežnú brzdou. Odber prúdu zaisťoval tyčový zberač s kladkou. Osvetlenie bolo žiarovkové, vždy s piatimi 120voltovými žiarovkami zapojenými do série.

V priebehu prevádzky boli vozne upravené. V rokoch 1925 – 1928 boli motory typu U 104 s výkonom 29,5 kW z dôvodu nízkeho výkonu pri brzdení vymenené za typ DU 158 s výkonom 40,5 kW. Tyčový zberač bol v 30. rokoch vymenený za lýru, a tá po druhej svetovej vojne za pantograf. V druhej polovici 50. rokov 20. storočia boli malé bočné okná nahradené väčšími, v každej bočnici tak boli štyri namiesto pôvodných ôsmich.

Dodávky električiek
-------------------

V roku 1911 bolo vyrobených celkom 6 vozňov tohto typu.

| Súčasný štát | Mesto | Stránka | Roky dodávok | Počet vozňov | Evidenčné číslapri dodaní | Zdroj |
| --- | --- | --- | --- | --- | --- | --- |
| Česko  Česko | Brno | stránka | 1912 | 6 | 50 – 55 |  |

Prevádzka
---------

Električky č. 50 – 55 tvorili prvé rozšírenie brnianského vozňového parku od roku 1904. Šestica vozňov bola vyrobená v roku 1911 a do Brna dodaná začiatkom roka 1912. Oproti všetkým predchádzajúcim električkám mali podstatne väčšiu šírku, takže mohli byť nasadzované výlučne na linku 1 (Královo pole – Pisárky), ktorá bola prispôsobená pre nákladnú prevádzku so širokými železničnými vagónmi. V 30. rokoch 20. storočia bolo využitie týchto električiek nízke, dôvodom boli rozsiahle dodávky nových vozňov. Séria 50 – 55 bola využívaná na vložené vlaky liniek 1 a 6, prípadne aj pri zvýšenom počte cestujúcich. Za druhej svetovej vojny jazdili tieto vozidlá prevažne na linke B a na vložených vlakoch. Vozne boli prevádzkovane do roku 1945, kedy s výnimkou vozidla č. 52 všetky zhoreli pri požiari vozovne Pisárky. Vozeň č. 52 zostal aj po vojne v osobnej doprave, v roku 1950 pri hromadnom prečíslovaniu získal č. 13 a jazdil na kyvadlovej linke od Ústredného cintorína do Horných Heršpic. V roku 1964 prešiel do služobného stavu. Roku 1967 bol vyradený a jeho skriňa bola predaná súkromníkovi.

Od roku 1945 bol vozeň č. 52 jediným existujúcim zástupcom svojej série. Pri vytváraní zbierky vozidiel MHD bola jeho skriňa nájdená na poli v blízkosti obce Přízřenice. Po dohode s majiteľkou ju v roku 1971 získalo Technické múzeum v Brne, ktoré na miesto priviezlo skriňu inej električky. Vozeň č. 52 bol následne počas roka 1972 zrenovovaný v Ústredných dielňach Dopravného podniku mesta Brna do stavu po vyrobení. Výnimkou je lýrový zberač (osadený až v 30. rokoch) a absencia tlakovzdušnej brzdy (odstránenej v 20. rokoch). Súčasti vozňa a trakčné motory boli získané z vozňa č. 1.

Referencie
----------

1. 1 2   *Katalog vozidel a lodí*. [s.l.] : Dopravní podnik města Brna. S. MV4.
2. ↑   *52 - El. motorový vůz* [online]. sabdigital.cz, [cit. 2018-05-17]. Dostupné online.
3. 1 2 3  NESIBA, Zdeněk, a kol. *100 let elektrické pouliční dráhy v Brně 1900–2000*. [s.l.] : Vojtěch Wolf – vydavatelství WOLF & Tramvajklub Brno, 2000. S. 54 – 58.
4. ↑   *Evidencia DPMB: vozy MV4* [online]. Bmhd.cz, [cit. 2018-05-17]. Dostupné online.
5. ↑  KOCMAN, Tomáš. *Historická vozidla MHD ve sbírce Technického muzea v Brně*. [s.l.] : Pavel Malkus, dopravní vydavatelství a Technické muzeum v Brně, 2009. Dále jen Kocman. ISBN 978-80-87047-17-0,  978-80-86413-60-0. S. 19 – 20.
6. ↑  Kocman, s. 131.

Literatúra
----------

* KOCMAN, Tomáš. *Historická vozidla MHD ve sbírce Technického muzea v Brně*. [s.l.] : Pavel Malkus, dopravní vydavatelství a Technické muzeum v Brně, 2009. ISBN 978-80-87047-17-0,  978-80-86413-60-0. S. 131.
* NESIBA, Zdeněk, a kol. *100 let elektrické pouliční dráhy v Brně 1900–2000*. [s.l.] : Vojtěch Wolf – vydavatelství WOLF & Tramvajklub Brno, 2000. S. 54 – 58.

Iné projekty
------------

Commons
* Spolupracuj na Commons Commons ponúka multimediálne súbory na tému **Električky Graz série 50 – 55 (Brno)**

Zdroj
-----

* *Tento článok je čiastočný alebo úplný preklad článku Tramvaje Graz série 50–55 (Brno) na českej Wikipédii.*

| * z
* d
* u
Dvojnápravové električky dodávané do Brna (1899 – 1954) |
| --- |
| Motorové | 
* električky Graz série 1 – 41
* električky KPS série 1 – 5
* električky KPS série 6 – 7
* električky Graz série 50 – 55
* električky CMg série 56 – 58, 153 – 155
* električky Graz série 59 – 73
* električky KPS série 74 – 149, 151 – 152, 400 – 405
* električka SBPD číslo 150
* električky 4MT (série 117 – 146)

 |
| Vlečné | 
* vlečné vozne Graz série 60 – 71
* vlečné vozne q2 (série 101 – 112)
* vlečné vozne m (série 201 – 210)
* vlečné vozne Ringhoffer série 211 – 260
* vlečné vozne KPS série 261 – 296
* vlečné vozne KPS série 297 – 326

 |
| Ostatné | 
* elektrické rušne Graz série 1 – 4
* čistič koľajových žliabkov Schörling
* kropiace vozne KPS série 1 – 3
* koľajový brus Schörling

 |